Pa gevonnis vir dogter se verkragtingFoto bloot ter illustrasie. (Argieffoto: pixabay) ŉ 50-jarige man is swaar gestraf nadat hy skuldig bevind is aan verskeie aanklagte van verkragting, wat die seksuele aanranding van sy biologiese dogter insluit. Die man het Woensdag in die Brandvlei-landdroshof in die Noord-Kaap verskyn waar hy altesaam 40 jaar tronkstraf opgelê is. Dié vonnis volg nadat die beskuldigde reeds in 2013 ŉ verhouding met ŉ 14-jarige meisie aangeknoop het. Mojalefa Senokoatsane, woordvoerder van die Nasionale Vervolgingsgesag (NVG) in die Noord-Kaap, sê die jong meisie het tydens hul verhouding ingestem om met die man omgang te hê. Hy het egter vinnig besitlik geword en toe sy later geweier het om saam met hom te slaap, het hy haar verkrag. Die statutêre verkragting is by die polisie aangemeld, hy is in hegtenis geneem en sy aansoek om borgtog is destyds suksesvol afgekeur. “Die slagoffer het egter in 2015 die Brandvlei-omgewing verlaat sonder om in verbinding te bly met die ondersoekbeampte in die saak,” sê Senokoatsane. “Die saak is daarna teruggetrek en die beskuldigde is vrygelaat.” Die man het kort ná sy vrylating daardie selfde jaar sy biologiese dogter, wat in daardie stadium maar net agt jaar oud was, verkrag. Die verkragting het geredelik tussen 2015 en 2021 plaasgevind. Die kind se ma het van die verkragting bewus geraak en haar man by die polisie aangegee. Dít nadat die kind genoem het dat sy by verskeie geleenthede deur haar pa verkrag is. Hoewel hy haar gedreig het om niemand oor die verkragting te vertel nie, is ŉ saak aanhangig gemaak en hy is in hegtenis geneem. Nadat hy vir die tweede keer vir verkragting in hegtenis geneem is, het die slagoffer van die eerste saak in 2013 die staatsaanklaer genader en haar oorspronklike saak is heropen. Die staatsaanklaer, Solly John Sass, het by die hof gepleit om die maksimum vonnis aan die beskuldigde op te lê. Die landdros het hom gevolglik tien jaar tronkstraf opgelê vir statutêre verkragting en 40 jaar elk vir die vier klagte van verkragting. Die vonnisse sal egter gelyklopend uitgedien word, dus sal hy altesaam 40 jaar uitdien. “Die staat is tevrede met die vonnisse wat deur die hof opgelê is. Ons hoop dat hierdie vonnisse die regte boodskap aan die gemeenskap sal stuur dat misdade teen vroue en kinders nie geduld sal word nie,” het Sass gesê.